CELEX: 32013R1261
Language: el
Date: 2013-12-02
Title: Κανονισμός (EE) αριθ. 1261/2013 του Συμβουλίου, της 2ας Δεκεμβρίου 2013 , για την τροποποίηση του κανονισμού (ΕΚ) αριθ. 723/2009 σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ)

6.12.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 326/1
            
         ΚΑΝΟΝΙΣΜΌΣ (EE) αριθ. 1261/2013 ΤΟΥ ΣΥΜΒΟΥΛΊΟΥ
   της 2ας Δεκεμβρίου 2013
   για την τροποποίηση του κανονισμού (ΕΚ) αριθ. 723/2009 σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 187 και 188,
   Έχοντας υπόψη την πρόταση της Ευρωπαϊκής Επιτροπής,
   Κατόπιν διαβίβασης του σχεδίου νομοθετικής πράξης στα εθνικά κοινοβούλια,
   Έχοντας υπόψη τη γνώμη του Ευρωπαϊκού Κοινοβουλίου,
   Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
   Έχοντας υπόψη τη γνώμη της Επιτροπής των Περιφερειών,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 723/2009 του Συμβουλίου (2) θεσπίζει το νομικό πλαίσιο για τον καθορισμό απαιτήσεων και διαδικασιών για τη σύσταση κοινοπραξίας ευρωπαϊκής ερευνητικής υποδομής (ΚΕΕΥ) και τις επιπτώσεις της.
            
         
               (2)
            
            
               Η στήριξη και η ανάπτυξη ερευνητικών υποδομών στην Ευρώπη αποτελούσαν ανέκαθεν στόχο της Ένωσης, όπως επιβεβαιώθηκε τελευταία στην απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου (3), και ιδίως στην απόφαση 2006/974/ΕΚ του Συμβουλίου (4).
            
         
               (3)
            
            
               Το Ευρωπαϊκό Στρατηγικό Φόρουμ Ερευνητικών Υποδομών (ESFRI) και η ομάδα προβληματισμού για τις ηλεκτρονικές υποδομές (e-IRG) κατάρτισαν και επικαιροποίησαν τον πρώτο Ευρωπαϊκό Χάρτη Πορείας για τις Ερευνητικές Υποδομές.
            
         
               (4)
            
            
               Μετά την έναρξη ισχύος του κοινοτικού νομικού πλαισίου για την ΚΕΕΥ το 2009, δύο ευρωπαϊκές ερευνητικές υποδομές λειτουργούν υπό καθεστώς ΚΕΕΥ.
            
         
               (5)
            
            
               Η συμμετοχή σε ΚΕΕΥ είναι ανοικτή στα κράτη μέλη, σε συνδεδεμένες χώρες, σε τρίτες χώρες πλην των συνδεδεμένων και σε διακυβερνητικούς οργανισμούς.
            
         
               (6)
            
            
               Οι συνδεδεμένες χώρες διαδραματίζουν ουσιαστικό ρόλο στην προετοιμασία και υλοποίηση των ευρωπαϊκών ερευνητικών υποδομών και θα πρέπει να μπορούν να συμμετέχουν στην ΚΕΕΥ επί ίσοις όροις με τα κράτη μέλη, καθώς συμβάλλουν στην επιστημονική αριστεία της έρευνας της Ένωσης και στην ανταγωνιστικότητα της οικονομίας της Ένωσης μέσω της στήριξης που παρέχουν.
            
         
               (7)
            
            
               Προκειμένου να διευκολυνθεί η συμμετοχή των συνδεδεμένων χωρών στην ΚΕΕΥ, το άρθρο 9 παράγραφοι 2 και 3 του κανονισμού (ΕΚ) αριθ. 723/2009 θα πρέπει να τροποποιηθεί ώστε η συνεισφορά των συνδεδεμένων χωρών να αντικατοπτρίζεται πλήρως στην ιδιότητα μέλους και στα δικαιώματα ψήφου,
            
         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το άρθρο 9 παράγραφοι 2 και 3 του κανονισμού (ΕΚ) αριθ. 723/2009 αντικαθίστανται από το ακόλουθο κείμενο:
   
      «2.   Η συμμετοχή σε ΚΕΕΥ πρέπει να περιλαμβάνει ένα κράτος μέλος και δύο άλλες χώρες οι οποίες είναι είτε κράτη μέλη είτε συνδεδεμένες χώρες. Άλλα κράτη μέλη ή συνδεδεμένες χώρες μπορούν ανά πάσα στιγμή να γίνουν μέλη, υπό ισότιμους και εύλογους όρους, καθοριζόμενους στο καταστατικό, και ως παρατηρητές χωρίς δικαίωμα ψήφου υπό προϋποθέσεις που καθορίζονται στο εν λόγω καταστατικό. Τρίτες χώρες εκτός των συνδεδεμένων, καθώς και διακυβερνητικοί οργανισμοί, μπορούν επίσης να γίνουν μέλη μιας ΚΕΕΥ, υπό την επιφύλαξη της έγκρισης της συνέλευσης των μελών όπως προβλέπεται στο άρθρο 12 στοιχείο α), σύμφωνα με τις προϋποθέσεις και τις διαδικασίες τροποποίησης όσον αφορά την ιδιότητα μέλους που προβλέπει το καταστατικό της.
      3.   Τα κράτη μέλη ή οι συνδεδεμένες χώρες κατέχουν από κοινού την πλειοψηφία των δικαιωμάτων ψήφου στη συνέλευση των μελών. Προκειμένου για μια ΚΕΕΥ με έδρα σε κράτος μέλος, οι προτάσεις τροποποίησης του καταστατικού της απαιτούν τη σύμφωνη γνώμη της πλειοψηφίας των κρατών μελών που είναι μέλη της εν λόγω ΚΕΕΥ.».
   
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
   
      Ο παρών κανονισμός είναι δεσμευτικός ως προς όλα τα μέρη του και ισχύει άμεσα στα κράτη μέλη σύμφωνα με τις Συνθήκες.
      Βρυξέλλες, 2 Δεκεμβρίου 2013.
      
         
            Για το Συμβούλιο
         
         
            Ο Πρόεδρος
         
         E. GUSTAS
      
   
   
      (1)  ΕΕ C 161 της 6.6.2013, σ. 58.
   
      (2)  Κανονισμός (ΕΚ) αριθ. 723/2009 του Συμβουλίου, της 25ης Ιουνίου 2009, σχετικά με κοινοτικό νομικό πλαίσιο για την κοινοπραξία ευρωπαϊκής ερευνητικής υποδομής (ΚΕΕΥ) (ΕΕ L 206 της 8.8.2009, σ. 1).
   
      (3)  Απόφαση αριθ. 1982/2006/ΕΚ του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, σχετικά με το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (ΕΕ L 412 της 30.12.2006, σ. 1).
   
      (4)  Απόφαση 2006/974/ΕΚ του Συμβουλίου, της 19ης Δεκεμβρίου 2006, σχετικά με το ειδικό πρόγραμμα «Ικανότητες» με το οποίο τίθεται σε εφαρμογή το έβδομο πρόγραμμα-πλαίσιο δραστηριοτήτων έρευνας, τεχνολογικής ανάπτυξης και επίδειξης της Ευρωπαϊκής Κοινότητας (2007-2013) (ΕΕ L 54 της 22.2.2007, σ. 101).